সান্দি পক্ষী অভয়ারণ্য

সান্দি পক্ষী অভয়ারণ্য ভারতের উত্তর প্রদেশ রাজ্যের হারদোই জেলায় অবস্থিত একটি পক্ষী অভয়ারণ্য। অভয়ারণ্যটি হারদোই–সান্দি সড়কের ধারে, উত্তর প্রদেশের হারদোই জেলার সান্দিতে অবস্থিত। এটি সান্দি শহর থেকে প্রায় ১ কিলোমিটার দূরে নবাবগঞ্জ এলাকায়, সান্দি পুলিশ স্টেশনের নিকটে অবস্থিত। ১৯৯০ সালে স্থানীয় ও পরিযায়ী পাখির প্রাকৃতিক আবাসস্থল এবং জলজ উদ্ভিদ সংরক্ষণের উদ্দেশ্যে সান্দি পক্ষী অভয়ারণ্য প্রতিষ্ঠা করা হয়। ২০১৯ সালের সেপ্টেম্বর মাসে এটি একটি সংরক্ষিত রামসার স্থান হিসেবে স্বীকৃতি লাভ করে। প্রাচীনকালে অভয়ারণ্যটি দাহার ঝিল নামে পরিচিত ছিল। হ্রদটির আয়তন ৩০৯ হেক্টর (৩.০৯ বর্গকিলোমিটার)। অভয়ারণ্যের নিকট দিয়ে গর্রা নদী (পূর্বনাম: গারুন গঙ্গা) প্রবাহিত হয়েছে। পরিযায়ী পাখিরা সান্দি পক্ষী অভয়ারণ্যে পৌঁছানোর আগে নদীর তীরে বিশ্রাম নেয়। প্রতি বছর নভেম্বর মাসের শুরু থেকে পরিযায়ী পাখির আগমন শুরু হয়। পাখি পর্যবেক্ষকদের কাছে এটি একটি জনপ্রিয় পর্যটনকেন্দ্র। অভয়ারণ্য ভ্রমণের সবচেয়ে উপযুক্ত সময় ডিসেম্বর থেকে ফেব্রুয়ারি। নিকটতম রেলওয়ে স্টেশন হারদোই শহরে, যা অভয়ারণ্য থেকে প্রায় ১৯ কিলোমিটার দূরে অবস্থিত। অতীতে এখানে বিরল সাইবেরীয় সাদা সারস (Grus leucogeranus) দেখা গিয়েছিল। কয়েকজন বিজ্ঞানীর মতে, অনুকূল পরিবেশ সৃষ্টি হলে এই প্রজাতির পাখি ভবিষ্যতেও এখানে ফিরে আসতে পারে। তথ্যসূত্র "The Sandi Sanctuary"। World Database on protected Areas। সংগ্রহের তারিখ ১০ নভেম্বর ২০০৮। Library of Congress Web Archives Envis Centre on Control of Pollution - Newsletter - Bio-Monitoring of Wetlands in Wild Life Habitats of Birds Sanctuaries in India - Case Studies (২০০৯-০৪-১০ তারিখে আর্কাইভকৃত)